贺新凉 夜集秋水轩同朱鹤门纪檗子诸先生观龚大宗伯题周雪客小像
王豸来 (Qing)
半醉开湘卷。看挥毫、烟云缭绕，藻思纷遣。几曲屏风薰宝鸭，银蜡心多成泫。锦绣手、层层剥茧。年少周郎烟水畔，写豪情、深觉青溪浅。真绝唱，还常展。谁能彩笔当场显。喜留题、蒙庄秋水，高轩悬扁。皓月横波城鼓动，不管豹声嗥犬。逢醉尉、漫呵岂免。彷佛南楼同啸傲，树词坛、羽檄军还典。柳波照，萝烟剪。